作者：方岳
词牌/韵律：贺新凉・贺新郎

paragraphs: 天意然乎否。
待相携、风烟五亩，招邀迂叟。
屋上青山花木野，尽可两朋三友。
笑老子、只堪棋酒。
似恁疏顽何为者，向人前、不解高叉手。
宁学圃，种菘韭。
春猿秋鹤皆依旧。
怪吾今，鬓已成丝，胆还如斗。
谁与庐山麾之去，尔辈何留之有。
黯离绪、暮江搔首。
非我督邮犹束带，这一归、更落渊明后。
君试问，长亭柳。